KIRJALLINEN KYSYMYS E-3130/02

esittäjä(t): Ilda Figueiredo (GUE/NGL) komissiolle

(4. marraskuuta 2002)

Aihe: Palvelukaupan yleissopimusta koskevat neuvottelut WTO:ssa

Komissio neuvottelee tällä hetkellä Maailman kauppajärjestössä palvelukaupan yleissopimuksesta (GATS) Dohassa pidetyn Maailman kauppajärjestön ministerikokouksen päätelmien mukaisesti.

Ottaen huomioon tämän kysyn komissiolta seuraavaa:

1. Mikä on neuvotteluiden tämänhetkinen tila ja minkälaisia tavoitteiden saavuttamiseen liittyviä odotuksia komissiolla on? Mitä ehdotuksia komissio on tehnyt kolmansille maille ja minkälaisia palveluiden vapauttamista koskevia ehdotuksia ne ovat tehneet Euroopan unionin maille?

2. Voiko komissio esittää järjestelmällisesti (mahdollisesti toimialoittain) palveluiden vapauttamisesta tehtyjen jo allekirjoitettujen sopimusten tai kolmansien maiden kanssa käytävien kahden- tai monenkeskisten neuvotteluiden nykyisen tilanteen?

Pascal Lamyn komission puolesta antama vastaus

(7. tammikuuta 2003)

1. Dohassa annetussa ministerien julkilausumassa kehotetaan toimittamaan muiden jäsenten palvelualan erityisiä sitoumuksia koskevat alustavat pyynnöt 30. kesäkuuta 2002 mennessä ja esittämään alustavat tarjoukset muille jäsenvaltioille 31. maaliskuuta 2003 mennessä. Toimeksiannon mukaisesti Euroopan yhteisö ja sen jäsenvaltiot jättivät heinäkuun 2002 alussa alustavat pyyntönsä Maailman kauppajärjestön (WTO:n) 109 jäsenelle. Euroopan unioni (EU) on vastaavasti tähän mennessä saanut kolmansilta mailta 22 alustavaa pyyntöä (joista 14 kehitysmaista ja nopeasti kehittyvän talouden maista) niiden pääsyn helpottamiseksi yhteisön palvelumarkkinoille. Muut valtiot valmistelevat alustavia pyyntöjään parhaillaan, ja lisäpyyntöjä on näin ollen odotettavissa seuraavien kuukausien aikana.

Komissio ja jäsenvaltiot arvioivat saapuvia pyyntöjä parhaillaan. Komissio on julkaissut laajan keskustelu-asiakirjan tulevista pyynnöistä kerätäkseen kansalaistensa mielipiteitä siitä, miten EU:n pitäisi vastata näihin pyyntöihin alustavassa tarjouksessaan. Tarjouksessa jäsenvaltiot tiedottavat kauppakumppaneilleen parannuksista, joita ne ovat valmiita tekemään markkinoille pääsyn ja syrjimättömän kohtelun osalta.

Tarkasteltaessa palveluja koskevien monenvälisten neuvottelujen tilannetta voidaan todeta, että Uruguayn kierroksen aikana tehty palvelukaupan yleissopimus (GATS-sopimus) ja palveluja koskevat neuvottelut, joita parhaillaan käydään Dohan kehitysohjelman mukaisesti, kattavat monia palvelualoja. Maailman johtavana palvelujen viejänä unioni on erittäin kiinnostunut tehostamaan maailmanmarkkinoiden avaamisesta palvelujen kaupalle. Lisätietoja yhteisön pyynnöistä parlamentin jäsen saa komission antamasta vastauksesta Turcon esittämään kirjalliseen kysymykseen P-2621/02(1) ja pyyntöjen yhteenvedosta, joka on julkaistu kauppapolitiikan pääosaston (PO) Internet-sivuilla (http://europa.eu.int/comm/trade/).

2. Yhteisö on jo allekirjoittanut monen maan kanssa lukuisia monenvälisiä tai kahdenvälisiä muun muassa palvelut kattavia sopimuksia, joihin kuuluvat sopimus Euroopan talousalueesta (Norjan, Liechtensteinin ja Islannin kanssa), niin kutsutut Eurooppa-sopimukset 11 ehdokasvaltion kanssa, vakautus- ja assosiaatiosopimukset entisen Jugoslavian tasavallan Makedonian (FYROM) ja Kroatian kanssa sekä sopimukset Meksikon ja Chilen kanssa (jälkimmäinen allekirjoitettiin virallisesti 18. marraskuuta 2002). On syytä huomata, että Meksikon kanssa tehdyssä sopimuksessa osapuolia pyydetään tarkastelemaan toimenpiteitä vapauttamisen tehostamiksi vuoden 2004 helmikuuhun mennessä.

Nämä sopimukset eivät ole alakohtaisia, vaan ne kattavat saman määrän aloja kuin GATS-sopimus (audiovisuaalialan palveluja koskevia sopimuksia lukuun ottamatta) tämän sopimuksen V artiklan vaatimusten täyttämiseksi. Näissä vaatimuksissa edellytetään, että alueelliset kauppasopimukset ovat alakohtaisesti huomattavan kattavat ja että ne kattavat palvelujen tarjoamisen kaikki muodot ja että niissä poistetaan käytännössä kaikki syrjintä.

Lisäksi yhteisö neuvottelee parhaillaan vapaakauppasopimuksista Mercosurin, Persianlahden yhteistyöneuvoston (GCC), Sveitsin ja Turkin kanssa.

Unionin ja Mercosurin (jossa ovat mukana Brasilia, Argentiina, Paraguay ja Uruguay) väliset neuvottelut aloitettiin kesäkuussa 2000, ja niiden tavoitteena on kahden alueen välisen kauppa- ja yhteistyösopimuksen tekeminen. Kauppaa koskeva osa sisältää unionin ja Mercosurin välisen tavaroiden ja palvelujen kaupan vapauttamisen WTO:n vapaakauppa-alueita koskevien sääntöjen mukaisesti.

Vuonna 1989 tehdyssä yhteisön ja GCC:n välisessä yhteistyösopimuksessa molemmat osapuolet sitoutuivat aloittamaan neuvottelut vapaakauppasopimuksista (FTA). Vapaakauppasopimusneuvottelut aloitettiin vuonna 1990, mutta ne keskeytyivät pian. Käynnistääkseen keskeytyneet neuvottelut uudelleen ja saadakseen ne päätökseen komissio laati täysin uudet neuvotteluvaltuudet, joita mukautettiin siten, että niihin sisällytettiin uusimpiin vapaakauppasopimuksiin kuuluvat palvelut ja muut alat. Neuvosto hyväksyi uudet valtuudet heinäkuussa 2001. Uusien valtuuksien hyväksymisen jälkeen neuvotteluja jatkettiin maaliskuussa 2002, ja ne ovat parhaillaan käynnissä.

Vuonna 1999 annetun yhteisen julkilausuman mukaisesti yhteisö aloitti neuvottelut Sveitsin kanssa heinäkuussa 2002 palveluja koskevan vapaakauppasopimuksen tekemiseksi. Komissio sai valtuudet neuvotella laajasta alakohtaisesta sopimuksesta, joka perustuu siihen, että yhteisön säännöstö sekä asianmukaiset täydentävät politiikat ulotetaan koskemaan täysimittaisesti Sveitsiä. Osapuolet ovat käyneet kaksi neuvottelukierrosta selventääkseen Sveitsin mahdollisia yhteisön säännöstöä koskevia kysymyksiä ja tehtävän sopimuksen luonnetta.

Yhteisön ja Turkin välinen assosiaationeuvosto päätti päätöksen n:o 2/2000(2) nojalla aloittaa neuvottelut, joiden tavoitteena on palvelujen vapauttaminen ja yhteisön ja Turkin välisten hankintamarkkinoiden avaaminen. Osapuolet ovat käyneet kolme neuvottelukierrosta.

Lisäksi marraskuussa 1995 unioni ja sen 12 Välimeren alueen kumppania (Marokko, Algeria, Tunisia, Egypti, Israel, Jordania, palestiinalaisviranomaiset, Libanon, Syyria, Turkki, Kypros ja Malta) päättivät marraskuussa käynnistetyn alueellisen yhteistyökehyksen yhteydessä vapauttaa kaupan EuroVälimeri-alueella. Unioni on tehnyt assosiaatiosopimukset kaikkien sen Välimeren alueen kumppaneiden kanssa Syyriaa lukuun ottamatta (neuvotteluja käydään parhaillaan). Kaikki assosiaatiosopimukset kattavat palvelujen kaupan siinä mielessä, että niissä suunnitellaan unionin ja sen kumppaneiden välisen palvelujen kaupan tulevaa vapautumista.

Yhteisö on myös tehnyt Etelä-Afrikan kanssa sopimuksen, jossa vapautetaan näiden kahden osapuolen välinen tavaroiden kauppa ja jolla ennakoidaan palvelujen kaupan tulevaa vapauttamista samalla tavalla kuin Välimeren alueen maiden kanssa.

Neuvosto pääsi äskettäin 17. kesäkuuta 2002 poliittisen yhteisymmärrykseen Iranin kanssa tehtävän kauppa- ja yhteistyösopimuksen neuvotteluohjeista. Sopimuksen neuvottelut ja loppuun saattaminen auttaa kehittämään taloudellista vaihtoa ja yhteistyötä Iranin kanssa ja edesauttaa poliittisen ja taloudellisen uudistusprosessin jatkamista. Sopimuksessa laaditaan puitteet palvelujen vapauttamiseksi asteittain.

Yleisten asioiden neuvosto hyväksyi 21. lokakuuta 2002 valtuudet laatia tuleva vakautus- ja assosiaatiosopimus Albanian kanssa. Neuvottelut aloitetaan tammikuun 2003 loppuun mennessä.

(1) EUVL C 137 E, 12.6.2003, s. 99.

(2) EYVL L 138, 9.6.2000.